2018. nov 28. 4:00
Ambrus Attila Viszkis múlt Blikk extra
Ambrus Attila tudja, egyes emberek sosem felejtik el, hogy bűnözőként élt /Fotó: TV2
Budapest — A Viszkis rablóként elhíresült férfi a kilencvenes években harminc alkalommal rabolt ki bankokat, takarékszövetkezeteket, postákat, fegyverrel fenyegetve az alkalmazottakat.
A büntetését letöltő, ma már keramikusként dolgozó Attila nehezen dolgozza fel, hogy sokan a mai napig is a bűnözőt látják benne, még ha tudja is, volt olyan, aki hosszas kezelésre szorult, hogy feldolgozza a rablás okozta sokkot. Korábban Ambrusban is felmerült, hogy szakemberhez fordul azért, hogy letudja a kísértő múltat, és elfogadja, vannak, akik sosem bocsátanak meg neki.
– Örökös stigmaként lesz rajtam, hogy fegyverrel fenyegettem embereket és káromkodva kiabáltam velük. Nap mint nap szembesülnöm kell a múltammal, de próbálom ezt úgy felfogni, hogy jogos, megérdemlem, az is én voltam – vallotta be a Blikknek a Viszkis.
Ambrus több alkalommal is találkozott már az általa megtámadottakkal egy-egy vásárban, ahova a termékeivel érkezett.
– Szembenézek velük, végighallgatom őket. Vannak olyan emberek, akiknek még a macskájuktól is bocsánatot kértem, mégsem oldoztak fel a bűneim alól. Ezzel tudni kell együtt élni, még ha nagyon nehéz is. Tudom, hogy húsz év múlva is lesz, aki a fejemre olvassa majd a bűntetteimet – sóhajtott elgondolkodva Ambrus Attila. A Viszkis elárulta, hosszú időre és szakértő segítségre is szüksége volt, hogy feldolgozza haragosai szidalmazásait.
– Volt időszak, amikor úgy éreztem, kell a segítség, hogy tovább tudjak lépni. Sokat gondolkoztam a terápiás lehetőségeken, de a börtönben találkoztam számos pszichiáterrel, akik bebizonyították, nem tudnak ebben segíteni. Úgy érzem, önterápiára van szükség, mert ha ennek a kezelése nem megy magától, akkor már úgyis mindegy... Az én esetemben ez azért nehéz, mert valaki mindig lesz, aki a képembe vágja, hiába minden, úgyis a pokolra jutok. Ez elkísér a halálomig – mondta keserűen Ambrus, hozzátéve: az jólesik neki, hogy sokan ismeretlenül is megszorítják a kezét azért, mert képes volt szakítani korábbi életével.
Karácsony előtt is árul
Ambrus Attila régóta foglalkozik kerámiákkal, amelyek eladásából él. Decemberben a zuglói karácsonyi vásáron is árulja majd a portékáit.
– Az a csodálatos ebben a munkában, hogy ilyenkor az alkotásaimat látják és nem engem – mondta a Blikknek Ambrus.
Ambrus Attila Viszkis múlt Blikk extra bankrablás kísért